DOI: 10.14457/tu.the.2024.1207
title: ปัจจัยที่มีผลต่อการทำธุรกรรมทางการเงินแบบออนไลน์สำหรับลูกค้านิติบุคคลกับธนาคารกสิกรไทย จำกัด (มหาชน)

description: สถาบันการเงินและธนาคาร มีบทบาทสำคัญต่อองค์กรเพื่อให้ทุกองค์กรสามารถบริหารจัดการทางการเงิน เป็นช่องทางกลางในการทำธุรกรรมการเงินที่มีหลากหลายประเภท จึงได้พัฒนาการทำธุรกรรมเหล่านี้อยู่ในรูปแบบออนไลน์ เรียกว่า Internet Banking โดยองค์กรสามารถบริหารจัดการ ตรวจสอบ หรือทำธุรกรรมออนไลน์ได้ด้วยตนเอง ไม่ต้องเดินทางมายังธนาคาร อีกทั้งสามารถอำนวยความสะดวกในการบริหารมากขึ้น และมีความปลอดภัยสูง สามารถตรวจสอบได้ทุกขั้นตอน สามารถใช้ระบบเดียวในการบริหารจัดการด้านการเงิน ซึ่งสำหรับธนาคารกสิกรไทย ได้มีการพัฒนาเครื่องมือในการจัดการด้านการเงิน ซึ่งสามารถทำธุรกรรมเหล่านี้อยู่ในรูปแบบออนไลน์ เรียกว่า ระบบ K CASH CONNECT PLUS ซึ่งเป็นการใช้งานบริการอิเล็กทรอนิกส์ที่มีการอนุมัติผ่านโทเคนของคู่แข่ง การศึกษานี้มีวัตถุประสงค์เพื่อศึกษาปัจจัยที่มีผลต่อการทำธุรกรรมทางการเงินแบบออนไลน์สำหรับนิติบุคคล โดยศึกษาพฤติกรรมของบริษัทในการใช้บริการธุรกรรมออนไลน์ผ่านบริการ K CASH CONNECT PLUS และนำผลจากการศึกษามาวิเคราะห์เชิงลึก สามารถพัฒนาระบบและเป็นธนาคารหลักในการทำธุรกรรมออนไลน์ของบริษัท ศึกษาพฤติกรรมของบริษัทในการใช้บริการธุรกรรมออนไลน์กับธนาคารกสิกรไทยและธนาคารอื่น ๆ และศึกษาปัจจัยที่มีผล ต่อการทำธุรกรรมทางการเงินแบบออนไลน์ผ่านโทเคน ผ่านบริการ K CASH CONNECT PLUS กับธนาคารกสิกรไทย กลุ่มตัวอย่างที่ใช้ในการศึกษามีทั้งหมด 400 ราย โดยแบ่งเป็นลูกค้ารายย่อย จำนวน 300 ราย และลูกค้ารายใหญ่ 100 ราย เก็บข้อมูลจากแบบสอบถามออนไลน์ ผู้วิจัยวิเคราะห์ข้อมูลโดยใช้สถิติเชิงพรรณา ได้แก่ ค่าร้อยละ (Percentage) ค่าเฉลี่ย (Mean) ค่าเบี่ยงเบนมาตรฐาน (Standard Deviation) และมาตราส่วนแบบประมาณค่า (Rating Scale) และวิเคราะห์ข้อมูลเชิงสถิติเชิงอนุมานโดยใช้การวิเคราะห์สหสัมพันธ์ (Correlation) และการวิเคราะห์สมการถดถอยเชิงพหุคูณ (Multiple Regression Analysis) กลุ่มตัวอย่างในการศึกษาส่วนใหญ่เป็นผู้อนุมัติรายการอายุระหว่าง 31-40 ปี ระดับการศึกษาสูงสุดปริญญาตรี ตำแหน่งทางการในองค์กรคือ เจ้าของกิจการ ประเภทธุรกิจ อาหารและเครื่องดื่ม โดยเป็นลูกค้าของธนาคารกสิกรไทยระหว่าง 1-5 ปี และใช้งานบริการ K CASH CONNECT PLUS มากกว่า 2 ปี โดยส่วนใหญ่ตัดสินใจเลือกใช้บริการ K CASH CONNECT PLUS จากความปลอดภัยและความสะดวกในการใช้งานมีความพึงพอใจต่อค่าธรรมเนียมบริการ สำหรับการใช้งานของคู่แข่ง จากกลุ่มตัวอย่าง 400 ราย มีจำนวนลูกค้า 72 ราย ใช้งานบริการอิเล็กทรอนิกส์ที่มีการอนุมัติผ่านโทเคนของคู่แข่ง โดยส่วนใหญ่ใช้บริการของธนาคารกรุงไทย และธนาคารไทยพาณิชย์ ฟังก์ชันการทำงานที่ตอบโจทย์ธุรกิจเป็นเหตุผลหลักในการตัดสินใจเลือกใช้บริการอิเล็กทรอนิกส์ที่มีการอนุมัติผ่านโทเคนของคู่แข่ง สำหรับการเปรียบเทียบระหว่างบริการ K CASH CONNECT PLUS กับบริการของคู่แข่ง ลูกค้า 72 ราย มองว่าบริการ K CASH CONNECT PLUS ฟังก์ชันการทำงานสะดวกกว่า ความรวดเร็วในการทำธุรกรรมดีกว่า มีบริการที่หลากหลายกว่า ปลอดภัยกว่า ค่าธรรมเนียมถูกกว่า และให้การสนับสนุนลูกค้าดีกว่า จากกลุ่มตัวอย่าง 400 ราย มีจำนวนลูกค้า 100 ราย เป็นลูกค้ารายใหญ่ ที่ไม่มีค่าธรรมเนียมของบริการ โดยลูกค้าจำนวน 93 ราย มองว่าหากธนาคารมีการเก็บค่าธรรมเนียม ยังคงมีการใช้งานบริการ K CASH CONNECT PLUS การศึกษาการตัดสินใจเลือกใช้บริการ K CASH CONNECT PLUS ในการทำธุรกรรมทางการเงินของลูกค้านิติบุคคลกับธนาคารกสิกรไทย ให้ความสำคัญในเรื่องของความรวดเร็วในการใช้งาน เป็นอันดับแรก เนื่องจาก บริการ K CASH CONNECT PLUS มีการใช้งานที่ไม่ซับซ้อน ผู้ใช้งานสามารถทำธุรกรรมการเงินได้อย่างรวดเร็ว ทำให้ประหยัดเวลาในการทำธุรกรรม ประหยัดค่าใช้จ่ายในการทำธุรกรรม เช่น ไม่ต้องเดินทางไปที่สาขา หรือจัดทำเอกสารการทำธุรกรรม และลดขั้นตอนการทำงาน หากพิจารณาเฉพาะลูกค้ารายใหญ่ให้ความสำคัญในเรื่องของ ความรวดเร็วในการใช้งาน เป็นอันดับแรก และหากพิจารณาเฉพาะลูกค้ารายย่อย ให้ความสำคัญในเรื่องของความปลอดภัยในการใช้งาน เป็นอันดับแรก เนื่องจากบริการ K CASH CONNECT PLUS มีการใช้งานเครื่องโทเคน สำหรับอนุมัติรายการชำระเงิน ทำให้บริการมีความปลอดภัยสูง ช่วยป้องกันการทุจริต และเพิ่มความมั่นใจในการทำธุรกรรม ทั้งนี้ผลการศึกษาสามารถนำไปประยุกต์ใช้ในการวางแผนเพื่อกำหนดกลยุทธ์ของธนาคารสำหรับ บริการ K CASH CONNECT PLUS โดยผลการศึกษาความเข้าใจรายละเอียดของค่าธรรมเนียม ลูกค้าจำนวน 216 ราย มีความเข้าใจพอสมควร ดังนั้นทางธนาคารจะต้องเพิ่มช่องทางการสื่อสารเรื่องค่าธรรมเนียมของบริการ หรือเปรียบเทียบค่าธรรมเนียมกับบริการอื่น ๆ เพื่อให้ลูกค้าได้มีตัวเลือกในการตัดสินใจ และลูกค้าจำนวน 77 ราย ในลูกค้ารายย่อยมองว่าค่าธรรมเนียมบริการแพงเกินไป ดังนั้นธนาคารกสิกรไทยสามารถกำหนดกลยุทธ์เกี่ยวกับค่าธรรมเนียม เช่น การลดค่าธรรมเนียมโดยรวม ค่าธรรมเนียมรายการ หรือมีโปรโมชั่นและส่วนลดค่าธรรมเนียม เพื่อดึงดูดการใช้งานมากยิ่งขึ้น